2021. gada 10. janvārī

**Elīna Ieva Vītola U-23 Eiropas čempione**

Svētdien, 10. janvārī 52. FIL Eiropas čempionāta un Eberspacher Pasaules kausa sestā posma otrā sacensību diena iesākās ar dāmu sacensībām, kur starp 28 kamaniņu braucējām arī visas četras latvietes: Elīza Tīruma, Kendija Aparjode, Elīna Ieva Vītola un Ulla Zirne.

Pēc pirmā brauciena labākā no latvietēm – juniore Elīna Ieva Vītola, kura braucienu veica 42.005 sekundēs, uzreiz aiz viņas pieredzējusī Elīza Tīruma, Vītolai piekāpjoties vien par 0.009 sekundēm. Savukārt Ulla Zirne, sasniedzot 114.7 km/h finišēja 42.029 sekundēs un ierindojās astotajā vietā. Diemžēl Kendijai Aparjodei Eiropas čempionāts beidzās ar kritienu 15. virāžas izejā.

Otrajā braucienā Elīna Ieva Vītola uzlaboja sava pirmā brauciena rezultātu par 0.096 sekundēm, divu braucienu summā izcīnot piekto vietu [+0.400], tūlīt aiz viņas abas tautietes Elīza Tīruma – sestajā vietā [+0.431] un Ulla Zirne – septītā [+0.469].

52. FIL Eiropas čempināta uzvarētāja – krieviete Tatjana Ivanova *(Tatjana Ivanov),* divu braucienu summā uzrādot absolūti labāko rezultātu 1:23.594 minūtes. Otrā – titulētā vāciete Nātālija Gaizenbergere *(Natalie Geisenberger)* [+0.052], bet trešā – Ivanovas komandas biedre Viktorija Demčenko *(Viktoria Demchenko)* [+0.161].

U-23 52. FIL Eiropas čempināta uzvarētāja – latviete Elīna Ieva Vītola [1:23.994], otrā – austriete Madelaine Egle *(Madeleine Egle),* Vītolai piekāpjoties 0.120 sekundes, bet trešā – Ukrainas valstsvienības sportiste Juliāna Tuntska *(Yulianna Tunytska)* [+0.710].

*“Es esmu ļoti priecīga, šis bija negaidīti! Es cerēju uz diviem labiem braucieniem, bet es nedomāju, ka es būšu visātrākā no latvietēm .Pirmais brauciens bija ne visai labs, bet otrais bija daudz labāks, to arī var redzēt pēc finiša rezultāta. Pirmajā braucienā bija nelielas kļūdas, arī starts nebija labs, bet otrajā braucienā izdevās uzraut labu startu”*, tā Elīna Ieva Vītola pēc apbalvošanas ceremonijas.

Plkst. 13.50 52. FIL Eiropas čempionāts un Eberspacher Pasaules kausa sestais posms noslēgsies ar komandu stafeti, kurā Latviju pārstāvēs Elīza Tīruma, Artūrs Dārznieks un Eiropas čempioni Andris Šics/Juris Šics.

 Latvijas komandai Eiropas čempionātā seko līdzi tiešraidē Helio un Shortcut kanālā Best4Sport TV.

Informāciju sagatavoja:

LKSF sabiedrisko attiecību speciāliste

Ieva Ose

Tel. 28266456